Anklagemyndigheden har rejst tiltale for uagtsomt manddrab efter en færdselsulykke, som fandt sted 30. oktober 2021 på Frederikshavnsvej mellem Hjørring og Sønderskov. Ulykken kostede en 26-årig mand livet, mens tre andre i bilen blev alvorligt kvæstet. Ifølge anklageskriftet kørte den 24-årige fører af bilen mindst 140 km/t på landevejen med en alkoholpromille på 1,27, da han kørte med fire af sine kammerater. Undervejs på turen mistede han herredømmet over bilen og kom ved en fejl over i den modsatte vognbane, hvorefter bilen snittede flere træer, roterede flere gange rundt - for til sidst at ende i nogle større træer, lyder det i anklageskriftet. Kan få flere år bag tremmer Anklagemyndigheden ved Nordjyllands Politi har tiltalt manden for uagtsomt manddrab under skærpende omstændigheder og uagtsom betydelig legemsbeskadigelse under særligt skærpende omstændigheder. Dermed risikerer han at blive straffet med flere års fængsel. - Sagen bliver afholdt under medvirken af nævninge, idet anklagemyndigheden har valgt at rejse tiltale for uagtsomt manddrab og uagtsom betydelig legemsbeskadigelse under særligt skærpende omstændigheder, hvor Folketinget ved en lovændring af straffeloven, har lagt op til en markant stigning i sanktionsniveauet for såkaldt vanvidskørsel, siger anklager i sagen, Morten Sønderby. Retssagen finder sted ved Retten i Hjørring den 15., 16. og 19. december 2022.
En 24-årig mand er tiltalt for uagtsomt manddrab, efter han sidste år kørte en kammerat ihjel.